CELEX: 62011TN0256
Language: sk
Date: 2011-05-20 00:00:00
Title: Vec T-256/11: Žaloba podaná 20. mája 2011 — Ezz a i./Rada Európskej únie

9.7.2011   
            
            
               SK
            
            
               Úradný vestník Európskej únie
            
            
               C 204/28
            
         Žaloba podaná 20. mája 2011 — Ezz a i./Rada Európskej únie
   (Vec T-256/11)
   2011/C 204/50
   Jazyk konania: angličtina
   
      Účastníci konania
   
   
      Žalobcovia: Ahmed Abdelaziz Ezz (Gíza, Egypt), Abla Mohammed Fawzi Ali Ahmed (Londýn, Spojené kráľovstvo), Khadiga Ahmed Ahmed Kamel Yassin (Londýn, Spojené kráľovstvo) a Shahinaz Abdel Azizabdel Wahab Al Naggar (Gíza, Egypt) (v zastúpení: M. Lester, barrister, a J. Binns, solicitor)
   
      Žalovaná: Rada Európskej únie
   
      Návrhy
   
   Žalobcovia navrhujú, aby Všeobecný súd:
   
               —
            
            
               zrušil rozhodnutie Rady 2011/172/SZBP z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte (Ú. v. EÚ L 76, s. 63) a nariadenie Rady (EÚ) č. 270/2011 z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte (Ú. v. EÚ L 76, s. 4), v rozsahu, v akom sa vzťahujú na žalobcov,
            
         
               —
            
            
               zaviazal Radu na náhradu trov konania.
            
         
      Dôvody a hlavné tvrdenia
   
   Žalobcovia sa prostredníctvom svojej žaloby podanej na základe článku 263 ZFEÚ domáhajú jednak zrušenia rozhodnutia Rady 2011/172/SZBP z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte a jednak zrušenia nariadenia Rady (EÚ) č. 270/2011 z 21. marca 2011 o reštriktívnych opatreniach voči určitým osobám, subjektom a orgánom s ohľadom na situáciu v Egypte, v rozsahu, v ako sa nich tieto právne predpisy uplatňujú.
   Na podporu svojej žaloby žalobcovia uvádzajú päť žalobných dôvodov.
   
               1.
            
            
               V rámci prvého žalobného dôvodu tvrdia, že podmienka prijatia reštriktívnych opatrení proti nim, tak ako je vyjadrená v článku 1 rozhodnutia Rady 2011/172/SZBP a v článku 2 nariadenia (EÚ) č. 270/2011, nie je splnená. Okrem toho tvrdia, že dôvody uvedené Radou s cieľom odôvodnenia prijatia reštriktívnych opatrení proti nim sú vágne, nekonkrétne, nedôvodné, neopodstatnené a nedostatočné na to, aby mohli uplatnenie týchto opatrení opodstatniť.
            
         
               2.
            
            
               V druhom žalobnom dôvode žalobcovia poukazujú na to, že Rada porušila ich právo na obranu a ich právo na účinnú súdnu ochranu, keďže:
               
                           —
                        
                        
                           reštriktívne opatrenia neupravujú postup určený na to, aby boli žalobcom oznámené dôkazy, na ktorých bolo rozhodnutie o zmrazení ich aktív založené, alebo na to, aby žalobcovia mohli účinne predniesť svoje pripomienky k uvedeným dôkazom,
                        
                     
                           —
                        
                        
                           dôvody uvedené v sporných opatreniach obsahujú všeobecné, nedôvodné a vágne tvrdenia o súdnych konaniach a
                        
                     
                           —
                        
                        
                           Rada nepredložila dostatočné informácie, ktoré by žalobcom umožnili účinne vyjadriť ich stanovisko, čo Všeobecnému súdu nedovoľuje preskúmať, či rozhodnutie Rady a jej posúdenie boli dôvodné a založené na presvedčivých dôkazoch.
                        
                     
         
               3.
            
            
               Tretí žalobný dôvod je založený na tvrdení žalobcov, že Rada dostatočne neodôvodnila ich zápis v rámci sporných opatrení a porušila tým svoju povinnosť jasne vyjadriť skutočné a konkrétne dôvody svojho rozhodnutia, vrátane individuálnych a konkrétnych dôvodov, ktoré ju viedli k záveru, že žalobcovia sú zodpovední za spreneveru egyptských štátnych finančných prostriedkov.
            
         
               4.
            
            
               V rámci štvrtého žalobného dôvodu žalobcovia uvádzajú, že Rada nedôvodne a neprimerane porušila ich vlastnícke práva a ich práva súvisiace s ich dobrou povesťou, keďže:
               
                           —
                        
                        
                           opatrenia zamerané na zmrazenie aktív majú zjavný a dlhotrvajúci vplyv na ich základné práva,
                        
                     
                           —
                        
                        
                           uplatnenie týchto opatrení na žalobcov je nedôvodné a
                        
                     
                           —
                        
                        
                           Rada nepreukázala, že úplné zmrazenie aktív je najmenej zaťažujúci spôsob dosiahnutia tohto cieľa, ani že veľmi veľká ujma spôsobená žalobcom je dôvodná a vhodná.
                        
                     
         
               5.
            
            
               Piaty žalobný dôvod je založený na tvrdení žalobcov, že ich zápis na zoznam osôb, na ktoré sa uplatňujú reštriktívne opatrenia zo strany Komisie, je založený na zjavne nesprávnom posúdení.